KIRJALLINEN KYSYMYS E-0033/03

esittäjä(t): Olivier Dupuis (NI) komissiolle

(21. tammikuuta 2003)

Aihe: Laittomat teloitukset Groznyssa

Venäläinen Prima news -tietotoimisto on raportoinut, että kolmen Öljyinstituutin opiskelijan ruumiit on löydetty 29. joulukuuta linja-autoterminaalin läheltä, Groznyn Oktjabrin kaupunginosasta. Ruumiissa oli jälkiä väkivaltaisesta kuolemasta: kaikkien kolmen kurkut oli viilletty auki ja heidät oli ammuttu lyhyeltä etäisyydeltä.

Nämä kolme kahdeksantoistavuotiasta opiskelijaa, Khyzyr Dotujev, Bogdan Bikajev ja Ramzan Dzhabrailov, olivat kaikki kotoisin Makhketyn kylästä Vedenon alueelta ja olivat vuokranneet yhdessä asunnon Groznystä, jotta heidän ei tarvitsisi matkustaa joka päivä Makhketystä tunneilleen. Naapureiden mukaan venäläiset joukot pidättivät nuoret miehet ja veivät heidät pois panssaroiduissa ajoneuvoissa. Öljyinstituutin opettajakunta kirjoitti kaikille viranomaisille, myös henkilökohtaisen vetoomuksen teteenihallituksen venäläismielisten johtajalle, Akhmad Kadyroville, mutta kadonneiden miesten etsimiseksi ei tehty mitään.

Onko komissio tietoinen Khyzyr Dotujevin, Bogdan Bikajevin ja Ramzan Dzhabrailovin ruumiiden löytymisestä Groznysta? Onko komissio reagoinut tähän jo ties kuinka monenteen laittomaan teloitukseen Teteniassa? Onko komissio yhä sitä mieltä, että nämä jatkuvat laittomat teloitukset Teteniassa (yhä osa Venäjän federaatiota) sopivat yhteen sen oman, Venäjää kohtaan hyvin rakentavan politiikan kanssa?

Christopher Pattenin komission puolesta antama vastaus

(3. helmikuuta 2003)

Komissio on hyvin huolissaan Tetenian tilanteesta, ja komissio tuomitsee välittömästi kaikki ihmisoikeuksien loukkaukset. Tällaiset loukkaukset eivät ole oikeutettuja.

Komissio on tietoinen kolmen opiskelijan järkyttävää kuolemaa käsittelevistä lehtiartikkeleista. Komissio on pyytänyt asianomaisia Venäjän viranomaisia tutkimaan tehokkaasti kaikki ilmoitukset ihmisoikeuksien loukkauksista. Tältä osin komissio on valmis osallistumaan Teteniaa koskeviin keskusteluihin ja aloitteisiin kansainvälisten toimielinten, kuten Euroopan neuvoston, kanssa, jotka tukevat aktiivisesti Venäjän presidentin Tetenian-ihmisoikeusedustajan Abdul-Khakim Sultygovin toimintaa. Komissio on kuitenkin hyvin pahoillaan Euroopan turvallisuus- ja yhteistyöjärjestön (Etyj) Tetenian-tukiryhmän lopettamisesta. Tukiryhmällä oli merkittävä rooli ihmisoikeuksien kunnioittamisen edistämisessä. Parhaillaan käydään keskusteluja ratkaisun löytämiseksi, jotta tukiryhmä voisi jäädä Teteniaan ja jotta sen tehtävät pysyisivät merkittävinä. Neuvosto tarkastelee tilannetta jatkuvasti ja on ehdottanut ihmisoikeuksia koskevaa vuoropuhelua käytäväksi Venäjän kanssa.

Komissio kannattaa unionin yleistä kantaa, jonka mukaisesti laajapohjaisen kumppanuuden kehittäminen Venäjän kanssa on välttämätön tavoite mutta yhteisten arvojen toteuttamisen erityisesti demokratian ja ihmisoikeuksien alalla on oltava tärkeä osa kyseistä kumppanuutta. Konflikti on vaatinut tuhansia kuolonuhreja ja aiheuttanut suunnattomia kärsimyksiä Pohjois-Kaukasuksella. Komissio otti tämän asian esille Venäjän federaation kanssa kahdenvälisen poliittisen vuoropuhelun yhteydessä unionin ja Venäjän välisessä ministerikokouksessa Ateenassa 24. tammikuuta 2003.